La sierra de Penya Alta ye una aliniación montanyosa de lo Sistema Iberico que fa parte la branca aragonesa.

La superficie de la sierra Penya Alta perteneixe a los termins municipals de Val de Sant Martín, Castellón de Tornos, Tornos, Berrueco, Gallocanta y Santet (ordenaus en sentiu horario).

Altarias
La principal altaria ye Valdelacasa (1.395 m), seguida de penya Alta (1.377 m), penya Grande (1.391 m), Los Poyatos (1.300 m), La Silla (1.217 m) y penya Lobera (1.129 m).

Toponimia
L'oronimo sierra de Penya Alta se refiere a la penya homonima. Unatra denominación ye sierra de Valdelacasa.

Situación respecto las sierras y vals de la redolada
La sierra de Penya Alta ye paralela a lo cabo sudoriental de la sierra de Santa Cruz. En Santet un portiello desparte lo cabo nordoccidental de la sierra de Penya Alta y un sarrau que baixa a'l biés dende la sierra de Santa Cruz. Por ixe portiello pasa un curso d'augua menor resultau de complegar los arroyos de l'Aldeyuela y d'el Royo.

Hidrolochía
La vertient sudoccidental de la sierra desaugua enta la cuenca endorreica de Gallocanta a traviés de bel barranco, la vertient nordoriental tamién pero a traviés de l'arroyo d'el Royo a lo norte y la cequia Madre a lo sud.

Cheolochía
Los materials paleozoicos d'esta sierra perteneixen a lo macizo d'Ateca con afloramiento tanto de materials mayoritarios cambrians y ordovicians inferiors d'este macizo ("Series Ibericas") como de la celebre formación de quarzarenitas ordovicianas dita "Quarcita armoricana".
Sierra de Penya Alta